**Trio vækker børnebog til live i musikalsk udlægning***Med afsæt i Jakob Martin Strids nyklassiker* Min mormors gebis *har den anmelderroste trio Dissing og Las, skabt et sprælsk album med et klart mål: At flippe ud, så sangene rammer både børn og voksne – helt som bogen formår. Resultatet kan du opleve i Lille VEGA den 18. oktober.*

Trioen Dissing og Las, består af Rasmus Dissing, Jakob Dissing og Las Nissen. Deres 17 år lange samarbejde har ført til tre albumudgivelser og de har medvirket på talrige albums og turneer med Poul Dissing. Nu er det så blevet til en musikalsk fortolkning af børnebogen *Min mormors gebis*, som er et lille, men fantastisk univers af rim, remser og flotte illustrationer. Albummet bliver fulgt op af en turné landet over.

**En musikalsk legeplads**Trioen, der hidtil har holdt en stilren americana-kurs, har komponeret en bred vifte af sange. De spænder fra folk og rock over reggae til rendyrket pop. Der er frække numre, eftertænksomme numre og numre spækket med detaljer og finurlige reallyde – blandt andet har alle medlemmer ageret hunde, kyllinger, aber og geder, da der var behov for dyrelyde. For hver side i bogen har fået lov at diktere stilen.

Rent musikalsk fristede bogen, fordi både tekster og tegninger åbnede for associationer hos Dissing og Las. De har alle tre prøvet at sidde med deres børn på skødet og med *Min mormors gebis* i hænderne. De har læst om medisterminister Fister, om et araberkomplot mod en rabarberkompot, om dyrenes konge og om hvaler i Holmens Kanal. Og de har oplevet, hvordan både børnene og de selv som voksne nød de bramfri rim og remser.

**Hasteopgave udviklede sig til et album**  
Idéen om albummet startede allerede i 2012, da trioen for første gang optrådte med nummeret ”Grønlands is” til overrækkelsen af Kronprinseparrets Priser. Strid skulle modtage Kronprinseparrets kulturpris, men var ikke meget for at holde tale, og han bad derfor trioen om at sætte musik til en remse og derved optræde med denne til overrækkelsen. Dissing og Las tog i mod chancen – og den chance har nu resulteret, ikke kun i et allerede anmelderrost album, men også i en kommende turné landet rundt.

**Fakta om koncerten:**

Dissing og Las (DK)

Søndag 18. oktober 15.00

Lille VEGA, Enghavevej 40, 1674 København V

130 kr + gebyr

Forsalg via VEGAs hjemmeside og BILLETnet

Læs mere om koncerten med Dissing og Las